Stori 49: San i Sanap i Stap
LUKIM Josua. Em i tok: ‘San, yu sanap i stap!’ Na san i sanap i stap. Em i stap namel stret long skai inap wanpela de olgeta. Jehova i mekim dispela samting i kamap! Tasol nau yumi ken kisim save bilong wanem Josua i laik bai san i lait yet i stap.
Taim dispela 5-pela king nogut bilong Kenan i kirap long pait long ol Gibeon, ol Gibeon i salim wanpela man i go bilong askim Josua long helpim ol. Em i tok: ‘Kam kwiktaim long mipela! Helpim mipela! Olgeta king bilong ples maunten i kam bilong pait long mipela ol wokboi bilong yupela.’
Kwiktaim Josua na ami bilong em i go. Inap wanpela nait olgeta ol i wokabaut. Taim ol i kamap long Gibeon, ol soldia bilong dispela 5-pela king i pret na ol i kirap ranawe. Nau Jehova i salim ol traipela ston ais i kam daun na kilim i dai planti soldia moa, winim ol soldia em ami bilong Josua i kilim ol i dai.
Josua i lukim olsem klostu nau san bai i go daun. Tudak bai kamap, na planti soldia bilong ol dispela 5-pela king bai i ranawe. Olsem na Josua i beten long Jehova na em i tok: ‘San, yu sanap i stap!’ Na taim san i lait i stap yet, ol Israel i pinisim ol birua na winim dispela pait.
I gat planti moa king nogut long Kenan em ol i birua long lain bilong God. Bihain long 6-pela yia samting Josua na ami bilong em i daunim 31 king bilong Kenan. Taim ol i daunim pinis ol dispela king, nau Josua i tilim graun Kenan long ol lain Israel em ol i no kisim yet hap graun.
Planti yia i lus, na bihain Josua i dai taim em i gat 110 krismas. Taim em na ol pren bilong em i stap yet, ol manmeri i bihainim tok bilong Jehova. Tasol taim ol dispela gutpela man i dai, ol manmeri i kirap mekim ol pasin nogut na hevi i painim ol. Long dispela taim ol i mas kisim helpim long God.
Josua 10:6-15; 12:7-24; 14:1-5; Hetman 2:8-13.
Ol askim
- Long piksa, Josua i tok wanem? Bilong wanem em i tok olsem?
- Olsem wanem Jehova i helpim Josua na ami bilong em?
- Josua i daunim hamas king bilong ol birua? Em i mekim dispela insait long hamas yia?
- Bilong wanem Josua i tilim graun Kenan?
- Josua i gat hamas krismas taim em i dai? Bihain wanem samting i kamap long ol manmeri?
Sampela askim moa
- Ritim Josua 10:6-15.
Yumi save, Jehova i bin helpim ol Israel na i mekim san na mun i sanap i stap, olsem na yumi bilip tru long wanem samting long nau? (Jos. 10:8, 10, 12, 13; Sng. 18:3; Snd. 18:10)
- Ritim Josua 12:7-24.
Husat tru i as na ol Israel i daunim 31 king long Kenan? Bilong wanem dispela i bikpela samting long yumi long nau? (Jos. 12:7; 24:11-13; Lo 31:8; Lu. 21:9, 25-28)
- Ritim Josua 14:1-5.
Olsem wanem ol i tilim graun namel long ol wan wan lain bilong Israel? Dispela i givim wanem save long yumi long ol samting yumi bai kisim long Paradais? (Jos. 14:1-3; Ais. 65:21; Ese. 47:21-23; 1 Ko. 14:33)
- Ritim Hetman 2:8-13.
Olsem Josua long Israel, husat long nau i stap olsem lain i pasim pasin bilong tromoi bilip? (Het. 2:8, 10, 11; Mt. 24:45-47; 2 Te. 2:3-6; Ta. 1:7-9; KTH 1:1; 2:1, 2)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn